
				REFERAT DE APROBARE
la proiectul de hotărâre privind anularea unor obligatii bugetare principale si accesoriile aferente acestora la data de 31 august 2024 inclusiv, datorate bugetului local al Comunei Bustuchin
	În conformitate cu prevederile Ordonanţei de urgenţă a Guvernului nr. 57/2019 privind Codul administrativ, cu modificările şi completările ulterioare, a fost iniţiat proiectul de hotărâre cu titlul de mai sus.
	Proiectul are drept scop anularea unor obligatii bugetare principale si accesoriile aferente acestora la data de 31 august 2024 inclusiv, datorate bugetului local al Comunei Bustuchin.
	Potrivit prevederilor art. X din Ordonanța de urgență a Guvernului nr. 107/2024 pentru reglementarea unor măsuri fiscal - bugetare în domeniul gestionării creanţelor bugetare şi a deficitului bugetar pentru bugetul general consolidat al României în anul 2024, precum şi pentru modificarea şi completarea unor acte normative: 
	,,(1) În cazul obligaţiilor bugetare restante la data de 31 august 2024 inclusiv, datorate bugetelor locale, prevederile art. II - IX se aplică de către unităţile administrativ - teritoriale, opţional, cu condiţia ca aplicarea acestor prevederi să fie stabilită prin hotărâre a consiliului local.
	(2) Prin hotărârea prevăzută la alin. (1), consiliul local aprobă şi procedura de acordare a anulării accesoriilor cu respectarea dispoziţiilor art. II - IX.”
	În temeiul prevederilor acestui act normativ pot beneficia de facilităţile fiscale debitorii persoane fizice sau juridice, de drept public sau privat, asocieri şi alte entităţi fără personalitate juridică, persoane fizice care desfăşoară activităţi economice în mod independent sau exercită profesii liberale, ori instituţii publice, astfel cum sunt definite prin Legea nr. 500/2002 privind finanţele publice, cu modificările şi completările ulterioare, precum şi prin Legea nr. 273/2006 privind finanţele publice locale, cu modificările şi completările ulterioare, după caz.
	Acordarea acestor facilităţi fiscale conduce pe termen scurt şi mediu la creşterea veniturilor bugetare, creştere necesară şi utilă pentru susţinerea cheltuielilor bugetare.
	În vederea stimulării achitării voluntare a creanţelor fiscale datorate bugetului local, se impune aprobarea procedurii de anularea unor obligatii bugetare principale si accesoriile aferente acestora la data de 31 august 2024 inclusiv, datorate bugetului local al Comunei Bustuchin.
	Conform procedurii anularea majorărilor de întârziere va fi condiţionată de achitarea obligaţiilor fiscale principale, restante la data de 31 august 2024, inclusiv, scopul principal fiind acela de a creşte gradul de colectare a impozitelor şi taxelor locale.
	Având în vedere cele expuse şi ţinând cont de faptul că aprobarea proiectului de hotărâre intră în competenţa consiliului local, ca autoritate deliberativă a administraţiei publice locale, am iniţiat acest proiect de hotărâre, pe care vă rog să-l adoptaţi în forma redactată.

